Projekts

2012.gada \_\_\_.\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot.Nr.\_\_\_\_ \_\_\_ .§)

**Kārtība, kādā administrē kravas transportlīdzekļu rindu ārējās sauszemes robežas šķērsošanai**

Izdoti saskaņā ar

[Latvijas Republikas valsts robežas](http://pro.nais.dati.lv/naiser/text.cfm?Ref=0101032002110400499&Req=0101032002110400499&Key=0103011994102732779&Hash=) [likuma](http://pro.nais.dati.lv/naiser/text.cfm?Ref=0101032002110400499&Req=0101032002110400499&Key=0103011994102732779&Hash=)

10.1 panta ceturtās daļas 2., 3. un 4.punktu

**I. Vispārīgie jautājumi**

1. Noteikumi nosaka:

1.1. reģistrēšanās kārtību un nosacījumus, kādā kravas transportlīdzeklis (turpmāk – transportlīdzeklis) tiek reģistrēts ārējās sauszemes robežas rindā (turpmāk – rinda);

1.2. datu apjomu, ko sniedz, lai transportlīdzekli reģistrētu rindā, šo datu glabāšanas termiņu un institūcijas, kurām ir tiesības piekļūt šiem datiem;

1.3. kārtību, kādā rindā reģistrētie transportlīdzekļi šķērso ārējo sauszemes robežu;

1.4. robežšķērsošanas vietas, kurās valsts robežu šķērso, iepriekš reģistrējoties ārējās sauszemes robežas rindā.

2. Transportlīdzekļu reģistrācijai rindā tiek izveidota un uzturēta valsts informācijas sistēma „Ārējās sauszemes robežas šķērsošanas rindu sistēma” (turpmāk – Informācijas sistēma), kurā iekļauj datus par ārējo sauszemes robežu šķērsojošajiem transportlīdzekļiem, transportlīdzekļa vadītāja kontaktinformāciju, informāciju par robežšķērsošanas vietu un laiku, kravu vai tās neesamību.

3. Normatīvajos aktos noteikto valsts informācijas sistēmas pārziņa pienākumu izpildi veic Informācijas sistēmas pārzinis.

4. Informācijas sistēmas nepārtrauktu darbību un datu ievadīšanu tajā nodrošina Informācijas sistēmas turētājs (turpmāk – rindas administrators). Rindas administrators nodrošina Informācijas sistēmas drošības un tehniskās dokumentācijas izstrādi atbilstoši normatīvo aktu prasībām attiecībā uz valsts informācijas sistēmām, kā arī sniedz nepieciešamo atbalstu sistēmas pārzinim tā pienākumu izpildes nodrošināšanā.

**II. Transportlīdzekļu reģistrācija ārējās sauszemes robežas rindā**

5. Transportlīdzekļu reģistrāciju rindā organizē šādās uz autoceļiem izveidotajās robežšķērsošanas vietās (turpmāk – autoceļu robežšķērsošanas vietas):

5.1. Terehova;

5.2. Grebņeva;

5.3. Pāternieki;

5.4. Silene.

6. Transportlīdzekli rindā noteiktam ārējās sauszemes robežas (turpmāk – robeža) šķērsošanas laikam (turpmāk – plānotais robežšķērsošanas laiks), iesniedzot šo noteikumu 11.punktā noteiktos datus, var reģistrēt:

6.1. iepriekš tiešsaistē šim nolūkam izveidotā interneta vietnē;

6.2. izmantojot sakaru līdzekļus.

Rindas administrators nodrošina informācijas sniegšanu par plānoto robežšķērsošanas laiku un vietu rindā, un apmaksas kārtību par iepriekšējo reģistrēšanos.

7. Rindas administrators nodrošina iespēju veikt apmaksu par iepriekšējo reģistrēšanos vismaz šādos veidos:

7.1. tiešsaistē interneta vietnē;

7.2. izmantojot maksājumu iestādes starpniecību;

7.3. pirms robežšķērsošanas vietas skaidrā naudā vai ar maksājumu karti.

8. Transportlīdzekli, kurš nav iepriekš reģistrējies robežas šķērsošanai noteiktam laikam, rindas administrators reģistrē kopējā rindā, kad tas ierodas robežšķērsošanas vietā. Transportlīdzekļa vadītājam ir pienākums iesniegt šo noteikumu 11.punktā noteiktos datus. Rindas administrators informē transportlīdzekļa vadītāju par transportlīdzekļa vietu rindā un plānoto robežšķērsošanas laiku.

9. Rindas administrators kopējo rindu pirms autoceļu robežšķērsošanas vietas organizē atbilstoši transportlīdzekļu reģistrācijas secībai Informācijas sistēmā.

10. Rindas administrators transportlīdzekli reģistrē rindā prioritārā kārtībā, ja atbilstoši normatīvajos aktos par ārpus kārtas transportējamo preču prasībām atļauts robežu šķērsot ārpus kārtas.

**III. Informācijas sistēmā iekļaujamās informācijas apjoms un izmantošanas kārtība**

11. Informācijas sistēmā iekļauj šādu informāciju:

11.1. par robežas šķērsošanu:

11.1.1. robežšķērsošanas vieta;

11.1.2. datums;

11.1.3. laiks;

11.2. par izceļojošo transportlīdzekli:

11.2.1. reģistrācijas valsts;

11.2.2. reģistrācijas numurs;

11.2.3. piekabes vai puspiekabes reģistrācijas valsts;

11.2.4. piekabes vai puspiekabes reģistrācijas numurs;

11.3. transportlīdzekļa vadītāja kontaktinformācija aktuālās informācijas saņemšanai robežas šķērsošanai (mobilā telefona numurs);

11.4. par kravu, norādot tās muitas deklarācijas reģistrācijas numuru (MRN numurs) vai tās neesamību;

11.5. informāciju par kravu, kurai atbilstoši normatīvajos aktos par ārpus kārtas transportējamo preču prasībām atļauts robežu šķērsot ārpus kārtas, norādot preču pavaddokumentos norādīto preču kombinētās nomenklatūras kodu.

12. Informācijas sistēmā iekļauto informāciju var saņemt:

12.1. privātpersonas – normatīvajos aktos paredzētajā kārtībā;

12.2. valsts un pašvaldību iestādes, ja informācijas sistēmas dati ir nepieciešami normatīvajos aktos paredzēto funkciju izpildei;

12.3. Valsts robežsardze, Valsts ieņēmumu dienests un Pārtikas un veterinārais dienests, izmantojot tiešsaistes režīmu.

13. Informācijas sistēmas pārzinis šo noteikumu 11.punktā minēto informāciju glabā vienu gadu.

**IV. Kārtība, kādā rindā reģistrētie transportlīdzekļi šķērso ārējās sauszemes robežu**

14. Rindas administrators, ievērojot Valsts robežsardzes norādījumus, nosaka procentuālo attiecību, kādā autoceļu robežšķērsošanas vietā iebrauc:

14.1. transportlīdzekļi, kas rindā reģistrēti iepriekš, norādot izraudzītu laiku robežas šķērsošanai;

14.2. transportlīdzekļi, kas reģistrēti tieši pirms robežas šķērsošanas;

14.3. transportlīdzekļi, kuri pārvadā ārpus kārtas transportējamās preces (turpmāk kopā – reģistrētie transportlīdzekļi).

15. Reģistrētie transportlīdzekļi iebraukšanu autoceļu robežšķērsošanas vietā gaida uzgaidīšanas zonā ne ilgāk par astoņām stundām pirms plānotā robežšķērsošanas laika. Ja līdz plānotajam robežšķērsošanas laikam ir vairāk par astoņām stundām, tad transportlīdzekļa vadītājam ir pienākums izvēlēties kādu no maksas stāvlaukumiem vai vietu uz ceļa, kur atļauta transportlīdzekļu stāvēšana.

16. Uzgaidīšanas zona ir pirms autoceļu robežšķērsošanas vietas izveidota ar segumu un informatīvajām zīmēm aprīkota vieta, kur reģistrētie transportlīdzekļi gaida rindu pirms iebraukšanas autoceļu robežšķērsošanas vietā.

17. Rindas administrators nodrošina, ka uz autoceļa tieši pirms robežšķērsošanas vietas, robežas šķērsošanu gaida ne vairāk kā simts transportlīdzekļi.

18. Rindas administrators aktuālo informāciju par reģistrēto transportlīdzekļu robežas šķērsošanu nodrošina uzgaidīšanas zonā un, ja nepieciešams – pirms autoceļu robežšķērsošanas vietas uz izgaismotas izkārtnes vai elektroniskā tablo, kā arī izmatojot elektronisko sakaru līdzekļus.

19. Reģistrētais transportlīdzeklis pirms plānotā robežšķērsošanas laika (vēlams divas stundas iepriekš) ierodas uzgaidīšanas zonā, lai savlaicīgi varētu veikt noteikumu 20., 21. un 24.punktā minētās procedūras.

20. Reģistrētajam transportlīdzeklim ierodoties uzgaidīšanas zonā, rindas administrators pārliecinās par reģistrācijai sniegtās informācijas atbilstību, noteikto reģistrācijas maksas pakalpojumu samaksas veikšanu vai iekasē maksu, ja samaksa iepriekš nav veikta.

21. Ja pārbaudes laikā rindas administrators konstatē, ka reģistrētais transportlīdzeklis neatbilst 11.2., 11.4. un 11.5.apakšpunktā sniegtajai informācijai, transportlīdzeklis tiek novirzīts atkārtotai reģistrācijai kopējā rindā šo noteikumu 8.punkta kārtībā.

22. Valsts robežsardze rindas administratoram sniedz informāciju par nepieciešamo transportlīdzekļu skaitu, kuru nepieciešams novirzīt uz autoceļu robežšķērsošanas vietu robežas šķērsošanai.

23. Pēc informācijas saņemšanas no Valsts robežsardzes rindas administrators atbilstoši reģistrācijai organizē reģistrēto transportlīdzekļu novirzīšanu uz autoceļu robežšķērsošanas vietu robežas šķērsošanai, par ko informē Valsts robežsardzi.

24. Pirms reģistrēto transportlīdzekļu novirzīšanas uz autoceļu robežšķērsošanas vietu rindas administrators pārliecinās par transportlīdzekļu gatavību iebraukšanai autoceļu robežšķērsošanas vietā.

25. Reģistrētā transportlīdzekļa vadītāja pienākumi pirms iebraukšanas autoceļu robežšķērsošanas vietā:

25.1. ievērot pirms autoceļu robežšķērsošanas vietas uzstādītās informatīvās zīmes;

25.2. sekot līdzi informācijai par robežas šķērsošanas secību;

25.3. ievērot rindas administratora informatīvos norādījumus;

25.4. doties uz autoceļu robežšķērsošanas vietu robežas šķērsošanai tikai pēc informācijas saņemšanas no rindas administratora;

25.5. nekavējoties informēt rindas administratoru par nepieciešamību veikt reģistrācijas robežas šķērsošanai atcelšanu;

26. Ja transportlīdzeklis vienas stundas laikā pēc informācijas saņemšanas no rindas administratora par nepieciešamību doties uz autoceļu robežšķērsošanas vietu neierodas uzgaidīšanas zonā un neinformē par šo noteikumu 25.5. apakšpunktā minētajiem apstākļiem, rindas administrators veic attiecīgā transportlīdzekļa reģistrācijas atcelšanu. Reģistrāciju nedrīkst atcelt, ja no plānotā robežšķērsošanas laika nav pagājusi viena stunda.

27. Transportlīdzekli aizliegts atkārtoti reģistrēt rindā, kamēr transportlīdzeklis nav šķērsojis robežu, izņemot, ja reģistrācija atcelta.

28. Ja noteiktam robežas šķērsošanas laikam reģistrēta transportlīdzekļa reģistrācija robežas šķērsošanai tiek atcelta vai saskaņā ar šo noteikumu 21. punktu tas tiek novirzīts reģistrācijai kopējā rindā, iepriekš samaksātā pakalpojuma maksa netiek atmaksāta.

**V. Ārpus kārtas ārējās sauszemes robežas šķērsošana**

29. Pēc reģistrētā transportlīdzekļa ar ārpus kārtas transportējamajām precēm ierašanās uzgaidīšanas zonā, rindas administrators informē transportlīdzekļa vadītāju par ārpus kārtas robežas šķērsošanas kārtību un nepieciešamību doties uz autoceļu robežšķērsošanas vietu.

30. Valsts robežsardze reģistrēto transportlīdzekli ar ārpus kārtas transportējamajām precēm robežas šķērsošanai ielaiž autoceļu robežšķērsošanas vietā pēc saskaņošanas ar Valsts ieņēmumu dienesta muitas amatpersonām (turpmāk – muitas amatpersonas).

31. Pēc tam, kad transportlīdzekļa vadītājs ir uzrādījis ceļošanas dokumentu un transportlīdzekļa reģistrācijas dokumentu, Valsts robežsardzes amatpersona izsniedz transportlīdzekļa vadītājam ārpus kārtas robežu šķērsojošās kravas reģistrācijas talonu (turpmāk – reģistrācijas talons) (pielikumā) un ielaiž transportlīdzekļa vadītāju autoceļa robežšķērsošanas vietā.

32. Muitas amatpersonas pēc uzrādīto kravas pavaddokumentu izvērtēšanas veic reģistrācijas talonā atzīmi par transportlīdzekļa atbilstību vai neatbilstību ārpus kārtas robežas šķērsošanai.

33. Ja transportlīdzeklim atļauts šķērsot robežu ārpus kārtas, rindas administrators organizē transportlīdzekļa iebraukšanu autoceļu robežšķērsošanas vietā.

34. Ja transportlīdzeklim atteikts šķērsot robežu ārpus kārtas, rindas administrators transportlīdzekli novirza reģistrācijai kopējā rindā šo noteikumu 8.punktā noteiktajā kārtībā.

35. Reģistrācijas talonu izgatavo Valsts ieņēmumu dienests un pēc aizpildīšanas Valsts robežsardze attiecīgajā autoceļu robežšķērsošanas vietā tos uzglabā vienu gadu.

**VI. Pārejas noteikumi**

**36. Šo noteikumu prasības attiecībā uz rindas administrēšanu Terehovas robežšķērsošanas vietā piemērojamas ar 2013. gada 1. janvāri.**

**37. Šo noteikumu prasības attiecībā uz rindas administrēšanu Grebņevas, Pāternieku un Silenes robežšķērsošanas vietās piemērojamas ar 2014. gada 1.janvāri.**

Ministru prezidents V.Dombrovskis

Satiksmes ministrs A.Ronis

Iesniedzējs: satiksmes ministrs A.Ronis

Vīza: valsts sekretārs A.Matīss

03.09.2012. 11:55

1279

I.Pētersone, 67028324;

Inara.petersone@sam.gov.lv